KTAMผนึกแบงก์แม่ซื้อLTFคู่ B/Eรับ4.1%
บลจ.กรุงไทย จับมือแบงค์กรุงไทยออกโปรโมชั่นซื้อกองทุน LTF คู่ตั๋วแลกเงินอายุ 4 เดือน
6 ต.ค. 2554

บลจ.กรุงไทย จับมือแบงค์กรุงไทยออกโปรโมชั่นซื้อกองทุน LTF คู่ตั๋วแลกเงินอายุ 4 เดือน 
นายสมชัย  บุญนำศิริ  กรรมการผู้จัดการ  บริษัทหลักทรัพย์จัดการกองทุน (บลจ.) กรุงไทย หรือ KTAM  เปิดเผยว่า  บลจ. กรุงไทยร่วมกับธนาคารกรุงไทย จัดโครงการ KTB – B/E  Together   ตั้งแต่วันนี้ ถึงวันที่ 30 ธ.ค.2554 โดยลูกค้าที่ลงทุนในกองทุนรวมหุ้นระยะยาว (LTF) คู่กับตั๋วแลกเงินธนาคารกรุงไทย อายุ 4 เดือน  ในวงเงินที่เท่ากัน ตั้งแต่ 50,000 บาท ขึ้นไป  จะได้รับดอกเบี้ยจากตั๋วแลกเงินสูงถึง 4.1% ต่อปีและจ่ายดอกเบี้ยเมื่อครบกำหนด  
นอกจากนี้ยังได้รับผลตอบแทนจากการลงทุนรับสิทธิในการลดหย่อนภาษี และ ลงทุนทุกๆ 1ล้านบาท รับเงินคืนอีก 12,000 บาท 
นายสมชัย กล่าวว่า ช่วงเวลานี้เป็นโอกาสดีสำหรับการลงทุนในกองทุน LTF  ซึ่งคาดว่าตลาดหุ้นมีโอกาสฟื้นตัวในช่วงครึ่งหลังของเดือนต.ค.หลังจากมีความชัดเจนการแก้ปัญหาหนี้สาธารณะให้กับกรีซ รวมทั้งมาตรการกระตุ้นเศรษฐกิจของรัฐบาลไทยจะช่วยให้อุปสงค์ในประเทศในปี 2554 -2555 เพิ่มขึ้นรองรับความเสี่ยงจากการชะลอตัวของการส่งออก 
ขณะที่ปัจจุบันดัชนีฯ อยู่ในระดับต่ำกว่าค่าเฉลี่ยซื้อขายที่สัดส่วนราคาต่อกำไร (พี/อี) ของผลการดำเนินงานปี 2554 -2555 ที่ประมาณ  10 และ 9 เท่า อัตราผลตอบแทนจากเงินปันผลสูงคาดว่าจะอยู่ที่ระดับ 4.6-5.0% ตามลำดับ ส่วนบริษัทจดทะเบียน (บจ.) มีฐานะแข็งแกร่ง สิ้นปี 2553 หนี้สินต่อทันไม่เกิน 1 เท่า ซึ่ง KTAM คาดว่าบจ.จะมีกำไรสุทธิเติบโต 12% ในปี 2555 ซึ่งยังไม่รวมนโยบายการปรับลดภาษีเงินได้นิติบุคคลของรัฐบาลที่น่าจะทำให้บจ.มีผลดำเนินงานดีขึ้นอีก